b"\n_START_ARTICLE_\nRatpenat de bosc\n_START_SECTION_\nDescripci\xc3\xb3\n_START_PARAGRAPH_\nAquest ratpenat \xc3\xa9s f\xc3\xa0cil d'identificar gr\xc3\xa0cies a les orelles: de forma quadrangular i molt curtes, en plegar-les endavant amb prou feines arriben a l'extrem del musell. De manera semblant a com succeeix en els ratpenats orelluts, els pavellons s'uneixen per la part basal sobre el front. El tragus \xc3\xa9s triangular i amb la punta allargada. La cua \xc3\xa9s gaireb\xc3\xa9 tan llarga com el cap i el cos junts i solament sobrepassa l'uropatagi en un parell de mil\xc2\xb7l\xc3\xadmetres._NEWLINE_Els p\xc3\xa8ls s\xc3\xb3n llargs i sedosos i tenen les puntes blanques, cosa que fa que l'animal sembli cobert de gebre. El dors \xc3\xa9s de color marr\xc3\xb3 negr\xc3\xb3s i el ventre de color gris fosc. El musell i les orelles s\xc3\xb3n negres i les membranes alars de color marr\xc3\xb3 gris\xc3\xb3s o marr\xc3\xb3 negr\xc3\xb3s._NEWLINE_Dimensions corporals: cap + cos (44 - 60\xc2\xa0mm), cua (36 - 60\xc2\xa0mm), avantbra\xc3\xa7 (35 - 44\xc2\xa0mm) i envergadura alar (262 - 300\xc2\xa0mm)._NEWLINE_Pes: 6 - 13\xc2\xa0g.\n_START_SECTION_\nH\xc3\xa0bitat\n_START_PARAGRAPH_\nTal com indica el seu nom, viu en boscos de muntanya, fins a altituds elevades._NEWLINE_A l'estiu s'amaga en forats dels arbres i en cases abandonades, per\xc3\xb2 per a hivernar es trasllada a coves i fissures fredes i molt humides (\xc3\xa9s capa\xc3\xa7 de suportar temperatures inferiors als 0\xc2\xb0 durant uns quants dies).\n_START_SECTION_\nCostums\n_START_PARAGRAPH_\nEs desperta tard i efectua un vol r\xc3\xa0pid i pesant per sobre la cap\xc3\xa7ada dels arbres o fregant la superf\xc3\xadcie de l'aigua._NEWLINE_Poc gregari, normalment es distribueix a\xc3\xaflladament. Nom\xc3\xa9s a l'\xc3\xa8poca de reproducci\xc3\xb3 forma petites col\xc3\xb2nies d'entre 10 i 20 individus._NEWLINE_Sovint conviu amb el ratpenat orellut septentrional.\n_START_SECTION_\nEsp\xc3\xa8cies semblants\n_START_PARAGRAPH_\nLa morfologia de les seves orelles el fa impossible de confondre amb altres ratpenats."